tartuNLP/wikipedia-smugri-20251201 huggingface dataset:
2021. aasta NHL-i draft

2021. aasta NHL-i draft oli 59. NHL-i draft. See toimus 23.–24. juulil 2021, kuu aega hiljem kui tavapäraselt juunis, kuna COVID-19 pandeemia ja NHL-i hooaja 2020–21 tavapärasest hilisem lõpp nihutasid ajakava. See oli esimene kord alates 2005. aastast, kui draft toimus juulikuus. Teist aastat järjest toimus üritus virtuaalsel kujul – klubid osalesid videokonverentsi teel. Avaloovetuste ajal kuulutas valikud välja NHL-i komissar Gary Bettman ning kõigis järgmistes voorudes tegi seda abikomissar Bill Daly NHL Networki stuudiost, mis asub Secaucus’is, New Jersey osariigis.
Esimesed kolm valikut olid Owen Power (kelle valis Buffalo Sabres), Matty Beniers (kelle valis Seattle Kraken) ja Mason McTavish (kelle valis Anaheim Ducks).
2020. aasta NHL-i draft

2020. aasta NHL-i draft oli 58. NHL-i draft. See toimus 6.–7. oktoobril 2020. Algul oli sündmus kavandatud toimuma 26.–27. juunil 2020 Montréalis, Québecis asuvas Bell Centre'is, kuid see lükati 25. märtsil 2020 edasi COVID-19 pandeemia tõttu. Üritus viidi läbi virtuaalsel kujul – klubid osalesid videokonverentsi teel ning valikute esimeses voorus tegi teatavaks NHL-i komissar Gary Bettman, järgnevates voorudes aga asekomissar Bill Daly NHL Networki stuudiost Secaucuses, New Jersey osariigis.
Esimesed kolm valikut olid Alexis Lafrenière (kelle valis New York Rangers), Quinton Byfield (kelle valis Los Angeles Kings) ja Tim Stützle (kelle valis Ottawa Senators).
Hälve (psühholoogia)

Psühholoogias on hälve (või probleemne käitumine, ebasobilik käitumine või hälbeline käitumine) käitumuslik tunnus, mis on omistatud inimesele, kellel on selline vaimne seisund, mida peetakse düsfunktsionaalseks. Käitumist peetakse ebanormaalseks, kui see on ebatüüpiline või tavapärasest erinev, koosneb soovimatust käitumisest ja põhjustab inimese funktsioneerimisvõime halvenemist.
Taoiseach

 
Taoiseach on Iirimaa valitsusjuht ehk Iirimaa peaminister. Taoiseachi nimetab ametisse Iirimaa president pärast seda, kui ta on Dáil Éireanni (parlamendi alamkoja) poolt esitatud. Ametis püsimiseks peab Taoiseach säilitama Dáili enamuse toetuse.
Iiri keeles tähendab sõna taoiseach "juhti" või "pealikku" ning see võeti ametlikuks valitsusjuhi tiitliks 1937. aasta Iirimaa põhiseadusega. See on Iirimaa peaministri ametlik nimetus nii inglise kui ka iiri keeles. Teiste riikide peaministrite puhul kasutatakse iiri keeles üldmõistet "príomh-aire". Ingliskeelses kontekstis võib mõnikord kohata fraasi "an Taoiseach", mis tähendab samuti "peaminister".
Praegune Taoiseach on Micheál Martin, partei Fianna Fáil juht. Ta astus ametisse 23. jaanuaril 2025 pärast 2024. aasta üldvalimisi ja kokkulepet Fianna Fáili, Fine Gaeli ja sõltumatute saadikute vahel.
Probleemne perekond

Probleemne perekond (või ka düsfunktsionaalne perekond) on perekond, kus konfliktid, väärkäitumine ja sageli laste hooletusse jätmine või väärkohtlemine ühe või mõlema vanema poolt esinevad tihti ja süstemaatiliselt. Sellistes peredes kasvavad lapsed võivad pidada sellist olukorda normaalseks. Probleemsed perekonnad tekivad enamasti kahe täiskasvanu sõltuvussuhetest, kus üks täiskasvanu (tavaliselt meessoost osapool) on vägivaldne ja teine on temast ​​​​kaassõltuv (enamasti naine; kes on näiteks materiaalselt sõltuv), ning neid võivad mõjutada ka ainete kuritarvitamine (alkohol, narkootikumid, jne) või muud sõltuvusvormid ning sageli ka ravimata psüühikahäired. Inimesed, kes on üleskasvanud probleemsetes perekondades, võivad ka ise tulevikus moodustada probleemseid perekondi, sest nad peavad sellist käitumist normaalseks. Mõnikord hakkab üks vanematest last süüdistama, et tema ise ongi tekkinud olukorras süüdi.
All I Ask

"All I Ask" on inglise laulja-laulukirjutaja Adele'i laul tema kolmandalt stuudioalbumilt "25" (2015). Laulu kirjutasid Adele, Bruno Mars, Philip Lawrence ja Christopher Brody Brown ning produtseeris The Smeezingtons. Klaverisaatel esitatav emotsionaalne popballaad räägib lauljast, kes tahab enne lahkuminekut veeta oma partneriga veel ühe öö koos.
Muusikakriitikud kiitsid laulu üksmeelselt, tunnustades laulusõnu, produktsiooni ja Adele’i vokaalesitust. Lugu jõudis Suurbritannia singlite edetabelis 41. kohale ja USA Billboard Hot 100 edetabelis 77. kohale. „All I Ask“ saavutas Lõuna-Koreas edetabelites 10. koha, Soomes 21., Prantsusmaal 66. ja Austraalias 65. koha. Laul pälvis Music Canada (MC) ja Briti Fonograafiatööstuselt (BPI) plaatina sertifikaadi. Adele esitas laulu 2016. aasta veebruaris nii "The Ellen DeGeneres Show" saates kui ka 58. Grammy auhindade jagamisel. Seda esitati valitud kuupäevadel "Adele Live 2016" tuuri ajal.
Möödaviikpääs

Möödaviikpääs on üks kalapääsu liike. See on looduslikku veekogu meenutav tehissäng, mis juhib kalad paisust mööda suure kaarega. See lahendus vajab oma pikkuse tõttu palju ruumi.
Kirjeldus.
Möödaviikpääsu põhi ja küljed on ehitatud kruusast ning kividest, mis pakuvad kaladele ka varju. Selle poolest sarnaneb möödaviikpääs tehiskose ja tehiskärestikuga, sest peale kaladele pääsevad nii üles- kui ka allavoolu ka teised veeolendid.
Pääsu vooluhulk peab võimaldama veeorganismidel leida ja läbida pääs igasuguse veetaseme korral. Vee sügavus peab olema vähemalt 20 cm, voolu kalle 1:100 kuni 1:200, keskmine voolukiirus vähemalt 0,4 kuni 0,6 meetrit sekundis, kõige rohkem 1,6 kuni 2 meetrit sekundis ja põhja laius peab olema vähemalt 0,8 m.
Möödaviikpääsu üheks puuduseks on tema pikkuse tõttu asjaolu, et pääs vajab rajamiseks palju maad ja seda rohkem, mida suurem on kõrguste vahe. See muudab möödaviikpääsu rajamise kulukaks.
Möödaviikpääsud Eestis.
Möödaviikpääsusid, mille toimivus on hinnatud heaks, on rajatud Ao teisele paisule Põltsamaa jõel, Hutita paisule Võhandu jõel, Kaunissaare paisule Jägala jõel, Lalli teisele paisule Porijõel, Loobu paisule Loobu jõel ja Võlli paisule Lemmjõel.
Lapspornograafia

 
Lapspornograafia on erootilise sisuga materjal, kus kujutatakse isikuid, kes pole veel täisealiseks saanud. Lapspornograafia seaduslikkus on riigiti erinev, enamikus riikides on lapspornograafia täielikult keelatud, kuid leidub ka riike, kus see on osaliselt lubatud või üldse seadusega reguleerimata.
Lapspornograafiat levitatakse tavaliselt läbi piiratud võrgustike, enamasti läbi privaatsust pakkuvate interneti brauserite, nagu näiteks Tor'i tumeveeb, kus kriminaalid saavad "bitcoin"'ide eest müüa keelatud videoid. Lapspornograafia filmimiseks kasutatakse pahatihti vägivalda või hirmutamistaktikat, samuti võidakse ohvrit filmida või pildistada ilma tema teadmata.
Andres Mäevere

 &lt;ns&gt;0&lt;/ns&gt;
 &lt;revision&gt;
 &lt;parentid&gt;6989632&lt;/parentid&gt;
 &lt;timestamp&gt;2025-10-06T11:08:38Z&lt;/timestamp&gt;
 &lt;contributor&gt;
 &lt;username&gt;Kruusamägi&lt;/username&gt;
 &lt;/contributor&gt;
 &lt;minor /&gt;
 &lt;origin&gt;6990184&lt;/origin&gt;
 &lt;model&gt;wikitext&lt;/model&gt;
 &lt;format&gt;text/x-wiki&lt;/format&gt;
Andres Mäevere (sündinud 25. septembril 1950) on eesti luteri vaimulik, aastatel 1981–2025 EELK Võru Katariina koguduse õpetaja. 
Ta lõpetas 1969. aastal Tallinna Kalatööstusliku Merekooli, 1974 Tartu Riikliku Ülikooli (kaubandusökonoomika) ja 1986 EELK Usuteaduste Instituudi. 
Mäevere on töötanud nooruses tüürimehena kalalaevadel 1969–1974 ja hiljem erinevates majandusvaldkondades 1974–1980. 
Ta ristiti 1977. aastal Leedus ja konfirmeeriti samal aastal Tallinna toomkirikus. Andres Mäevere alustas teenimist EELK Võru Katariina koguduse aseõpetajana ja ordineeriti 1. juulil 1981. Õpetaja õigused sai ta 10. septembril 1987. Aastatel 1995–2007 kandis ta Võru praostkonna praosti vastutust. 
Tema tööaeg hõlmas nõukogude aja raskusi, ärkamisaega ja taasiseseisvuse sündmusi. Eesti iseseisvumise perioodil panustas Andres Mäevere ka poliitikasse – olles Võru linnavolikogu esimees 1996–1999 ja aseesimees 2000–2002 ning Eesti Kongressi liige. 
Andres Mäevere teenis Võru kogudust 44 aastat. Paralleelselt on ta olnud hooldajaõpetaja Pindi koguduses 1999–2007, Petseri koguduses 1999–2009, 2010-2022, Kanepi koguduses 1999–2000, Urvaste koguduses 2001–2002, Rõuge koguduses 2003–2007. 
Ta on olnud ERSP liige 1988–1995, Keskerakonna liige 2004–2016 ja EELK kirikukogu liige 1993–2007. 
28. septembril 2025 toimus Võru Katariina kirikus tema emerituuri siirdumise jumalateenistus, mille käigus andis linnapea Kalvi Kõva õpetaja Mäeverele üle Võru linnapea vapimärgi pikaajalise töö eest koguduse vaimse teejuhina ja Võru Katariina kiriku hoidjana ning märkimisväärse panuse eest linna juhtimisse linnavolikogu esimehena.
Helene Moss

Helene Moss on eesti erootiliste armastusromaanide kirjanik. Tuntuse tõi talle debüütromaanisari "Cougar" (2018–2020), millele on lisandunud järgnevate aastate jooksul mitmeid eraldiseisvaid romaane. Kokku on Moss avaldanud kuus romaani kümnes köites.
Elu ja looming.
Eesti kirjandusmaastikul on Helene Moss üks loetumaid nüüdiskirjanikke. Tema raamatud on pälvinud laialdase lugejaskonna huvi ning mitmed neist on jõudnud bestsellerite edetabelite tippu. Helene Moss on autori varjunimi.
Kajastus.
Mossi loomingut on käsitletud mitmes Eesti meediaväljaandes, sealhulgas "Eesti Ekspressis", "Õhtulehes" ja "Postimehes", kus teda on nimetatud üheks vähestest eesti autoritest, kes on toonud erootilise kirjanduse peavoolu lugejaskonna huviorbiiti.
Inglise-Iiri rahuleping

Inglise-Iiri leping (iiri keeles "An Conradh Angla-Éireannach", inglise keeles "Anglo-Irish Treaty"), mida Iirimaal tuntakse lihtsalt kui Leping ("The Treaty") ning mille ametlik nimi on "Artiklid kokkuleppe kohta lepingu sõlmimiseks Suurbritannia ja Iirimaa vahel", oli kokkulepe Suurbritannia ja Iirimaa Ühendkuningriigi valitsuse ja Iirimaa valitsuse vahel, millega lõpetati Iiri iseseisvussõda.
Leping sätestas, et ühe aasta jooksul luuakse Iiri Vaba Riik kui iseseisev dominioon „Briti Impeeriumi rahvaste ühenduses“, staatusega „sama nagu Kanada Dominioonil“. Samuti anti Põhja-Iirimaale võimalus Iiri Vaba Riigist lahkuda, mida Põhja-Iirimaa parlament ka kasutas.
Lepingu allkirjastasid Londonis 6. detsembril 1921 Briti valitsuse esindajad (sh peaminister David Lloyd George, kes juhtis Briti delegatsiooni, ja tollane kolooniate minister Winston Churchill) ning Iirimaa valitsuse esindajad (sh rahandusminister Michael Collins ja välisminister Arthur Griffith). Iiri esindajatel olid täisvoliline staatus ehk neil oli volitus sõlmida leping ilma täiendava kinnitamiseta ülemuste poolt, kuid Briti valitsus keeldus seda tunnustamast.
Lepingu tingimuste kohaselt tuli see kinnitada "koosolekul", kus osalesid Lõuna-Iirimaa parlamendi alamkoja liikmeteks valitud isikud ja eraldi ka Briti parlamendis. Tegelikkuses arutas ja kiitis lepingu kõigepealt heaks Dáil Éireann, mille liikmed seejärel osalesid nimetatud "koosolekul". Leping kinnitati väga napilt, kuid see põhjustas Iiri iseseisvusliikumise lõhenemise ja viis Iiri kodusõjani, mille võitsid lepingu toetajad.
Lepingus ettenähtud Iiri Vaba Riik tekkis 6. detsembril 1922 kui jõustus uue riigi põhiseadus.
Smaragdtahvel

Smaragdtahvel (ladina keeles "tabula smaragdina") on tekst mida omistatakse Hermes Trismegistosele, kuid mis arvatavasti tuleneb smaragdtahvli tekstidest, mis on väidetavalt kirjutatud Thoti poolt Atlantisest. Selle varaseimad allikad on 8. ja 10. sajandi Araabia tekstid.
Alljärgnev on Isaac Newtoni tõlke järgi, mis on pärit tema alkeemilistest tekstidest, mida säilitatakse Cambridge'i ülikooli King's College'i raamatukogus.
&lt;poem&gt;See on tõsi ilma valetamata, kindel ja ülimalt tõene.
See mis on all on nagu see mis on ülal, ja see mis on ülal on nagu see mis on all,
 et teha üheainsa asja imesid.
Ja nii nagu kõik asjad on üks ja on tekkinud ühest ühe vahendusel,
 nii on kõik asjad sündinud sellest ühest asjast kohanemise teel.
Päike on selle isa, Kuu on selle ema, tuul on seda kandnud oma kõhus, maa on selle toitja.
Kogu maailma täiuslikkuse isa on siin.
Selle jõud ja vägi on täielik, kui selle saab maa.
Eralda maa tulest, peene jämedast, hoolikalt suure töökusega.
See tõuseb maalt taevasse ja laskub taas maale ning võtab endale kõrgemate ja madalamate asjade jõu.
Sel viisil saad sa kogu maailma vägevuse ja seeläbi kaob sinust kõik pimedus.
Selle tugevus on üle igast tugevusest, sest see alistab iga peene asja ja tungib läbi iga tahke asja.
Nii loodi maailm.
Selles on ja sellest tulenevad imetlusväärsed kohandused, mille vahend ja protsess on siin selles.
Seetõttu kutsutakse mind Hermes Trismegistos, kellel on kogu maailma filosoofia kolm osa.
See mida on öeldud Päikese toimimisest, on saavutatud ja lõpetatud.
&lt;/poem&gt;
Lõunahüüp

Lõunahüüp ("Botaurus poiciloptilus") on haigurlaste sugukonda kuuluv linnuliik.
Välimus.
Lõunahüüp on 66–76 cm pikk. Tiibade siruulatus on 105–118 cm. Isaslind kaalub 875–2085 g, emaslind 571–1135 g.
Ülapool on tumepruun heledate triipude ja täppidega. Valgel lõunaalusel on pruun triip. Alakael on helebeež tumepruunide triipude ja täppidega. Kõht ja reied on valged. Tiibade alakülg on beež pruunide täppidega. Pealagi on pruun. Kulmutriip on helebeež. Valjasriba on rohekas- või sinakashall. Haberiba on must. Nokk on kollane. Jalad on rohekaskollased. Silmad on kollased.
Noorlinnud on heledamad ja veidi kollakamat tooni, triibud alapoolel on punakaspruunid. Nokk on kollakasroheline või rohekashall. Udusulis pojad on tumepruunid.
Levik.
Lõunahüübid elavad Kagu- ja Edela-Austraalias, Tasmaanias, Uus-Meremaal, Uus-Kaledoonial ja Loyauté saartel.
Elavad jõgede, järvede ja tiikide ääres ning soodes. Eelistavad vähese veetaseme kõikumisega kohti, kus kasvavad pilliroog, tarnad, loalised ja hundinuiad. Väldivad rannikut ja lagedaid alasid. Uus-Meremaal on neid kohatud kuni 300 m kõrgusel merepinnast.
Toitumine.
Toituvad kaladest, kahepaiksetest, koorikloomadest, tigudest, putukatest, roomajatest, väikestest imetajatest ja lindudest.
Toituvad üksikult. Tavaliselt toituvad öösel, vahel ka päeval. Toitu otsides seisavad paigal või kõnnivad aeglaselt. Mõnikord kala püüdes kasutavad söödana rohtu.
Pesitsemine.
Pesitsevad üksikult. Pesa on 30–40 cm lai ja emaslind ehitab selle pilliroost või rohust. Pesa asub vee kohal 10–30 cm kõrgusel.
Pesitsevad oktoobrist veebruarini. Kurnas on 4–5 pruunikasrohelist muna mõõtmetega 52 × 38 mm. Emaslind haub mune 25 päeva. Pojad saavad lennuvõimeliseks seitsme nädala vanuselt.
Arvukus.
Vabas looduses elab hinnanguliselt 1500–4000 lõunahüüpi. Suurimaks ohuks on elupaikade hävimine, mida põhjustavad põuad, soode kuivendamine, vee ümbersuunamine ja sooldumine.
Geoloogiline Komitee

Geoloogiline Komitee oli aastail 1937–1940 Majandusministeeriumi Mäeameti juures tegutsenud komitee, mille ülesandeks oli geoloogiliselt uurida Eesti maapinda, eriti aga otsida mineraalseid tooraineid ja selgitada nende tähtsust tööstusele ning kaubandusele.
Komitee asutati 3. juunil 1937 Riigivanema dekreedina antud seadusega, mis jõustus 21. juunil 1937. 
Komitee oli üheksaliikmeline, sinna kuulusid Majandusministri abi (esimees; Nikolai Viitak, Eduard Vendelin), Majandusministeeriumi Mäeameti juhataja (esimehe asemik; Jaan Kark, Jaan Aarmann), Majandusministeeriumi mäetööstusinspektor (Ivan Reinvald), Tartu Ülikooli geoloogiaprofessor (Armin Öpik) ja geoloogiakabineti assistent (Karl Orviku), Tallinna Tehnikaülikooli anorgaanilise keemia professor (Erich Jaakson), geoloogia ja mineraloogia õppejõud (Paul Kents, Jaan Kark) ning kaks Vabariigi Presidendi poolt Majandusministri ettepanekul nimetatavat liiget (Artur Linari, Paul Thomson).
Komitee esimene koosolek toimus 18. augustil 1937. Selle avas ja sissejuhatava kõnega esines Majandusminister Karl Selter.
Tiigikaskaad

Tiigikaskaad on üks kalapääsu tüüpe, mis kujutab endast väikeste tiikide rida vaheldumisi pikkade betoonist kiirvoolukanalitega. See on üks vanimaid kalapääsutüüpe maailmas; liigitatakse tarindkalapääsude hulka.
Esimene tiigikaskaad ehitati 1806. aastal Ameerika Ühendriikides ja tegemist on seega vanima kalapääsutüübiga.
Kirjeldus.
Tiigikaskaad koosneb üksteisega ühendustes olevatest väikestest tiikidest, mis on omavahel ühendatud 3-5 meetri pikkuste kiirvoolukanalitega. Tiikides, mida võib olla isegi mitukümmend, saavad kalad puhata.
Tiigikaskaadi algus rajatakse allapoole paisu ja see kulgeb väljaspool voolusängi, üsna sarnasena looduslähedaste kalapääsutüüpidega. See liigitatakse siiski tarindkalapääsude hulka, sest kuigi tiigikaskaad sarnaneb looduslähedasega, kasutatakse erosiooni vältimiseks sageli betoontarindeid nii tiikide kui ka kanalite juures.
Tiigikaskaadid Eestis.
Tiigikaskaade on rajatud näiteks Kadrina paisule Loobu jõel, Lustivere kolmandale paisule Umbusi jõel ja Põltsamaa paisule Põltsamaa jõel.
Boracay

Boracay (laev) on naftatanker, (IMO: 9332810).
Eelmised nimed olid: Kiwala, Pushpa, Varuna, Odysseus, P. Fos, Virgo Sun, Pacific Apollo.
Laev lasti käiku märtsis 2007. Tonaaz 59164, pikkus 244 m ja laius 42 m.
Laeva teatakse osalevat Venemaa varilaevastiku koosseisus.
2025 aastal on laev pälvinudlaiemat tähelepanu inspekteerimisseikadega.
Peeti kinni Kiwala nime all 11. aprillil 2025 Eesti Mereväe poolt teel Ust Luga sadama suunas. Inspekteerimisel leiti 40 ohutustehnilist ja dokumenteerimise puudujääki. Laev suunati Muuga lahte ankrusse, kus meeskond täitis ettekirjutused.
Septembri lõpus kahtlustati tankerit seotuses Taani lennuvälju häirivate droonidega. Peeti kinni 28. septembril Prantsuse mereväe poolt 
https://news.err.ee/1609666928/detained-kiwala-oil-tanker-to-stay-in-estonian-waters-for-foreseeable-future
https://www.err.ee/1609819926/vene-varilaevastikku-kuuluv-boracay-lahkus-prantsusmaalt
2025. aasta NHL-i draft

2025. aasta NHL-i draft oli 63. NHL-i draft. See toimus 27.–28. juunil 2025 Los Angeleses Peacock Theateris.
Esimesed kolm valikut olid Matthew Schaefer (kelle valis New York Islanders), Michael Misa (kelle valis San Jose Sharks) ja Anton Frondell (kelle valis Chicago Blackhawks).
Valitavus.
2025. aasta NHLi draftil olid valitavad jäähokimängijad, kes olid sündinud ajavahemikus 1. jaanuar 2005 kuni 15. september 2007.
Lisaks neile olid valitavad ka 2004. aastal sündinud, NHLis draftimata mitte-Põhja-Ameerika mängijad, kes polnud varem Põhja-Ameerikas täispikka draftihooaega mänginud.
Samuti said drafti uuesti siseneda mängijad, kes olid valitud 2023. aasta NHLi draftil, kuid polnud NHLi klubiga lepingut sõlminud ning olid sündinud pärast 30. juunit 2005.
2026. aasta NHL-i draft

2026. aasta NHL-i draft on järjekorras 64. NHL-i draft. See peaks toimuma 2026. aasta suvel.
Valitavus.
2026. aasta NHLi draftil olid valitavad jäähokimängijad, kes olid sündinud ajavahemikus 1. jaanuar 2006 kuni 15. september 2008.
Lisaks neile olid valitavad ka 2005. aastal sündinud, NHLis draftimata mitte-Põhja-Ameerika mängijad, kes polnud varem Põhja-Ameerikas täispikka draftihooaega mänginud.
Samuti said drafti uuesti siseneda mängijad, kes olid valitud 2024. aasta NHLi draftil, kuid polnud NHLi klubiga lepingut sõlminud ning olid sündinud pärast 30. juunit 2006.
2025. aasta juuli Kahe Riigi Lahenduse Rakendamise Konverents

2025. aasta juuli Kahe Riigi Lahenduse Rakendamise Konverents oli rahvusvaheline konverents 28.–30. juulil 2025 New Yorgis Ameerika Ühendriikides, mille teemaks oli kahe riigi lahenduse elluviimine. Konverentsi korraldamiseks võttis ÜRO Peaassamblee detsembris 2024 häältega 157:7 vastu resolutsiooni. See pidi algselt toimuma juuni keskpaigas, kuid lükati Iraani-Iisraeli sõja tõttu edasi. Konverentsi eesmärk oli töötada välja rahvusvaheline raamistik Hamasi relvistumiseks, Gaza pantvangide vabastamiseks, Palestiina Rahvusliku Omavalitsuse reformimiseks, sõjajärgseteks tegevusteks ja kahe riigi lahenduse rakendamiseks.
Konverentsil võeti vastu deklaratsioon, milles seati eesmärgiks 15 kuu jooksul luua sõltumatu Palestiina riik. Prantsusmaa ja Malta teatasid, et plaanivad sama aasta septembriks Palestiinat tunnustada, San Marino teatas kavatsusest teha sama 2025. aasta lõpuks. Kanada ja Suurbritannia seadsid endale tähtpäevaks samuti 2025. aasta septembri, kuid teatud tingimustel.
Robert Girardi

Robert Girardi (sündinud 18. novembril 1961 Springfieldis Virginias) on Ameerika Ühendriikide kirjanik ja stsenarist.
2025. aasta Vene droonide sissetung Poola

2025. aasta Vene droonide sissetung Poola leidis aset 9. septembri 2025 õhtul umbes kell 23.30, kui 19–23 Venemaa drooni lendas Poola õhuruumi. Sissetung tingis Quick Reaction Alerti, Poola õhuväe ja NATO liitlaste lennukid tõusid õhku. Kuni neli drooni lasti alla, peamiselt Hollandi õhuväe poolt. Poola peaminister Donald Tusk teatas, et droonid "kujutasid otsest ohtu". Õhuruum Varssavi Frédéric Chopini, Varssavi Modlini, Rzeszów-Jasionka ja Lublini lennujaamade kohal suleti.
Varsti pärast sündmust käivitas Poola Põhja-Atlandi lepingu artikli 4. Poola asepeaminister Radosław Sikorski sõnas, et tegu oli mitte ainult Poola, vaid kogu NATO ja Euroopa Liidu jaoks pretsedenditu rünnakuga. Pärast intsidenti korraldasid Venemaa ja Valgevene Ukraina täiemahulise sõja algusest saadik suurima sõjaväeõppuse. 12. septembril käivitas NATO operatsiooni Eastern Sentry.
Tallinna Pauluse kirik

Uue luteri kiriku jaoks Tallinnas hakati ajama asja 1899. aastal ning samal aastal saadi ka krunt Juhkentali tänava lõppu (praegusele Odra tänavale bussijaama vastu). Krunt oli tollases äärelinnas.
Juba 1900. aastal taotleti uus krunt praeguse Liivalaia tänava ja Pärnu maantee ristumiskohale (praeguse Tallinna Polütehnikumi hoone kohale).
Pauluse kogudus registreeriti 25. septembril 1905. aastal, 26. veebruaril 1906 sai kogudus nõu- ja volikogu. Need leidsid, et taas ollakse kesklinnast kaugel.
Kuna linna südames Pauluse kogudusele enam krunti ei eraldatud, siis 1906. aastal taotleti ettenägelikult krunti politsei juurviljaaedade alalt, millest pidi tulevikus arenema Tallinna uus keskus. Suvel 1906 taheti lisaks kirikule ehitada kogudusele ka kool ja kogudusemaja ning sügisel telliti soome arhitektilt Armas Lindgrenilt kiriku projekt. Arvatavasti oli kirik kavandatud krundile tänase Kreutzwaldi ja Kunderi tänava nurgale, ehkki kogudusel polnud seal veel krunti.
1917. aastal, kuid algsest projektist oli möödas kümme aastat ja kirik oli ikka veel ehitamata (sel kohal polnud kogudusel ikka veel kruntigi), siis mõeldi juba uue projekti tellimisele.
1926. aastal saadi endale lõplikult krunt. 1931. aastal kinnitati (pärast mitmeid variante) sellele krundile arhitekt Edgar Johan Kuusiku tehtud projekt, samal aastal rajatigi kiriku vundament ning kogudusemaja, kuid siis sai kogudusel taas raha otsa. Karin Hallas-Murula väite järgi on projekti tegelik autor Soome arhitekt Yrjö Vaskinen, kelle sarnase projekti järgi valmis 1932. aastal Tamperes Viinikka kirik.
Pidulikult pandi kirikule nurgakivi 26. juunil 1938, rahastamise hõlbustamiseks oli sellele taotletud Vabaduskiriku nime.
Edasine lugu.
1945. aastal suleti Pauluse kogudus. ENSV Ministrite Nõukogu juures tegutsev usuasjade nõukogu lubas juutidel avada oma palvetuba poolelijäänud Pauluse kiriku ruumes.
Kui Pauluse koguduse hooneid hakati 1967. aastal lammutama Kungla hotelli ehitamise pärast, kolis juudi palvemaja Kitsekülla.
1970. aastal valmis Pauluse koguduse hoonete kohal Kungla hotell, mis omakorda lammutati 2013. aastal. Praegu on sellel asukohal hotell Hilton Tallinn Park.
NHL Winter Classic

NHL Winter Classic on iga-aastane National Hockey League’i üritus, mille raames peetakse üks põhihooaja mäng vabas õhus. Mängud toimuvad Ameerika Ühendriikides asuvatel staadionitel.
Muu teave.
Winter Classic on mängitav uue funktsioonina videomängus NHL 12 ning ka selle järgudes NHL 13 ja NHL 14.
Aire Koop

Aire Koop (1987. aastani Aire Johanson; sündinud 30. mail 1957 Jõgeval) on eesti näitleja ja kultuurikorraldaja.
Elukäik.
Ta lõpetas 1975. aastal Jõgeva Keskkooli ning õppis aastatel 1977–1979 Pärnu Teatri õppestuudios. Ta lõpetas 2008. aastal Tartu Ülikooli Viljandi kultuuriakadeemia huvijuht-loovtegevuse õpetaja erialal.
Koop töötas aastatel 1979–1994 Endla teatris. Ta on juhendanud aastast 1996 Häädemeeste Huviteatri ja aastatel 2013–2014 Pärnu Rahvateatri näitetruppi, kellega tehtud lavastustega on osaletud üleriigilistel Harrastusteatrite festivalidel ning võidetud auhindu. Ta on korraldanud Pärnumaa harrastusteatrite festivalide läbiviimist.
Koop on olnud Eesti Rahvakultuuri Keskuse Pärnumaa rahvakultuurispetsialist ja Häädemeeste vallavolikogu haridus- ja kultuurikomisjoni esimees. 
Välislingid.
NHL (mänguseeria)

NHL on jäähokiteemaline videomängude seeria, mida arendab ja avaldab EA Sports alates 1991. aastast. Seeria esimene mäng ilmus konsoolile Sega Mega Drive ning sellest ajast alates on NHL-mänge välja antud enamikule oma ajastu populaarsetele mängukonsoolidele, sealhulgas personaalarvutile. Tänapäeval on mängud saadaval muu hulgas PlayStation 4 ja Xbox One’i jaoks.
Ziedonis Čevers

Ziedonis Čevers (29. jaanuar 1960 – 6. oktoober 2025) oli Läti poliitik, Demokraatliku Partei "Saimnieks" endine juht, Läti asepeaminister ja Läti siseminister kahes valitsuses: 20. novembrist 1991 kuni 3. augustini 1993 Ivars Godmanise esimeses valitsuses ja 7. augustist 2007 kuni 9. aprillini 2008 Guntars Krastsi valitsuses. 
Ta lõpetas aastal 1978 Riia 8. keskkooli ning aastal 1982 Läti Riikliku Kehakultuuri Instituudi kehalise kasvatuse erialal. Ta oli džuudotreener.
Nõukogude ajal oli ta aktiivne komsomolis ja NLKP-s, olles aastal 1987 Riia Kirovi rajooni (nüüd Keskrajooni) komsomoli esimene sekretär ning aastatel 1988 ja 1989 LLKNÜ Riia linnakomitee esimene sekretär. 
Aastal 1989 kandideeris ta NSV Liidu Rahvasaadikute Kongressi liikmeks, kuid ei osutunud valituks. Aastal 1991 sai temast Riia linna siseasjade osakonna ülema asetäitja ning augustiputši ajal asus ta Läti Ülemnõukogu poolele. Sel ajal töötas ta Läti Rahvarindes.
Kärri Sõelsepp

Kärri Sõelsepp (10. veebruar 1978 Tallinn) on tõlkija ning kirjanduse ja eesti keele õpetaja. 
Kärri Sõelsepp (snd Visnapuu) on Eesti kultuuriruumis eeskätt tuntud viljaka lasteanimatsiooni ja lasteraamatute (sh koomiksid, tegelusvihikud ja lasteajakirjad) tõlkijana inglise, saksa ja soome keelest, eestindades mh frantsiise nagu "Minu väike poni", "Põrsas Peppa", "Muumid", "Käpapatrull", "Karupoeg Puhh", "Equestria tüdrukud", "Monster High", "Beyblade", "Pettson ja Findus". Ta on tõlkinud ka mängu- ning dokumentaalfilme ning populaarteaduslikke sarju, nt "Stephen Hawkingi geeniused" (orig "Genius by Stephen Hawking") ja "Kiirabihaigla" (hooajad 11 ja 12), tehes nii subtiitreid kui ka tõlget dublaažiks. Tema tõlgitud filme ja sarju on eeskätt näidatud Kidzone'i, Discovery Channel'i, National Geographic'u ning ERR-i kanalites. Ta on sellel alal tegutsenud 2013. aastast, peamiselt on ta selles valdkonnas tõlkinud inglise, vähem saksa keelest ning tõlgitud raamatud on ilmunud peamiselt kirjastuses Egmont Estonia.
2020-ndate algusest on ta tõlkinud Eestiga seotud 17.–20. sajandi saksakeelsete autorite teoseid saksa keelest (Heinrich Vulpius, Timotheus Polus, Andreas Sandhagen, Oda Schaefer jt), aga ka lastekirjandust soome keelest (Jorma Kurvinen).
2018. aastast töötab Kärri Sõelsepp Saue Kooli (kuni 2022 Saue Gümnaasium) kirjanduse ja eesti keele õpetajana.
Elukäik ja haridus.
Kärri Sõelsepp sündis Tallinnas ning õppis 1.–3. klassis Tallinna 60. Keskkoolis, 5.–12. klassis (4. jäi koolireformi tõttu vahele) Tallinna 42. Keskkoolis (tänapäeval Kadrioru Saksa Gümnaasium), lõpetades seal 1996. aastal keskhariduse. Sõelsepp on omandanud kolm kõrgharidust ja ühe akadeemilise mikrokraadi:
Lisaks sellele on ta 2010. aastal omandanud Järvamaa Kutsehariduskeskuse Särevere õppekohas kala- ja vähikasvatuse eriala diplomi.
Sõelsepp on töötanud 1997–2005 MootorReisid AS müügisekretäri, hiljem vanemmüügisekretärina, 2004–2009 Caldron OÜ raamatupidajana, 2009–2010 Eesti Maksu- ja Tolliameti revidendina ja 2011–2012 DagonEst OÜ tegevjuhina ning töötab aastast 2013 vabakutselise tõlkijana ja aastast 2018 Saue Kooli kirjanduse ja eesti keele õpetajana. Oda Schaeferi tõlke eest on ta 2023. aastal pälvinud Eesti Goethe-Seltsi tõlkevõistlusel II auhinna. 2025. aastal anti talle Saue Kooli aasta aineõpetaja tiitel. Õpetajana on Kärri Sõelsepp koostanud, kujundanud ja toimetanud mitmesuguseid kitsa levikuga koolitrükiseid. 
Tõlkeid.
Loend on valikuline.
Lasteanimatsioon.
Sarjad:
Sarjade järgi filmid:
Muud filmid:
Dokumentaalfilmid ja populaarteaduslikud sarjad.
Subtiitritõlge.
Can I Get It

"Can I Get It" on inglise laulja Adele’i laul tema neljandalt stuudioalbumilt "30" (2021). Laulu autorid on Adele ning Rootsi produtsendid Max Martin ja Shellback. Laul tuli välja 19. novembril 2021 Columbia Records plaadifirma alt. Laul räägib eluga edasi liikumisest pärast lahkuminekut ning Adele’i soovist leida tõeline armastus ja kogeda uue suhte võlu.
„Can I Get It“ pälvis muusikakriitikutelt vastakaid hinnanguid — üldiselt kiideti selle akustilist osa ja sõnu, kuid teravalt kritiseeriti vilemeloodiat. Mõned kriitikud leidsid, et laulu produktsioon oli kohandatud peavooluraadio maitsele, mistõttu see eristus albumil "30" teistest lugudest, ning seda võrreldi Flo Rida singliga „Whistle“ (2012). See jõudis edetabelites 20 parema loo hulka Rootsis, Kanadas, Šveitsis, Austraalias, Soomes ja Norras.
Global Sumud Flotilla

Global Sumud Flotilla (GSF, inglise keelest "Globaalne" Sumud'i "Flotill", araabia keeles أسطول الصمود العالمي, "Usṭūl aṣ-Ṣumūd al-ʿĀlamī"; ka Global Freedom Flotilla (inglise keelest "Globaalne Vabadusflotill", araabia keeles أسطول الحرية العالمي, "Usṭūl al-Ḥurriyya al-ʿĀlamī")) oli rahvusvaheline kodanikuühiskonna intisitatiiv, mille eesmärgiks oli 2025. aasta keskel läbi murda Iisraeli blokaadist Gazas. Iisraeli merevägi peatas teele asunud flotiili. See sai nime araabiakeelsest sõnast "sumud" ehk "vankumatus". Projekt sai alguse Gaza sõja ajal juulis 2025, seda organiseerisid mh Global March to Gaza, Maghreb Sumud Flotilla ja Sumud Nusantara. Flotill koosnes enam kui 40-st alusest, millel sõitis üle 500 osaleja enam kui 44-st riigist. GSF oli ajaloo suurim taoline tsiviilalgatus. Enne aastat 2010 õnnestus Iisraeli blokaadist korduvalt läbi tungida, kuid pärast seda on merevägi sissetungijad kas peatanud või neid rünnanud. Mais 2025 rünnati GFF-i droonidega, juunis ja juulis 2025 peatati GFF-i paadid rahvusvahelistes vetes. Viimased GFF-i alused peatas merevägi 3. oktoobril.
Global Sumud Flotilla paadid asusid Otrantost, Genovast ja Barcelonast teele augusti lõpus, septembri esimeses pooles alustati teed ka Cataniast, Sýroselt ja Tunisest. Mõnel pool viibis start ilmastiku tõttu. Itaalia konvoi jõudis 3. septembril Sitsiiliasse. Neli päeva hiljem jõudis Hispaania konvoi Tuneesiasse, kus puhkes 9. septembri varahommikul flotilli ühel suuremal laeval tulekahju. Kahtlustati droonirünnakut. Ka järgmisel ööl süüdati või süttis üks laev. 19. septembril asusid Sitsiilias kohtunud Tuneesia ja Hispaania konvoid teele Kreeka poole. Kreeka flotill lahkus 22. septembril Miloselt ning jõudis järgmisel päeval Kreetale. 24. septembri öösel rünnati 11 alust droonidega. 28. septembril jätkas Kreeta juures kogunenud konvoi teekonda Gaza sektori suunas. 2. oktoobriks oli Iisraeli merevägi enamuse laevadest peatanud ning sadu inimesi arreteerinud. GSF jõudis Gazast umbes 80 km kaugusele.
Initsiatiiv sai mõningat rahvusvahelist toetust, sellele avaldasid toetust enam kui kümne riigi välisministrid, mõned Itaalia poliitikud ja erakonnad, mitmed Hispaania ja Portugali parlamendisaadikud, Colombia president Gustavo Petro ja ÜRO okupeeritud Palestiina alade eriraportöör Francesca Albanese. Samas näiteks Iisraeli riikliku julgeoleku minister Itamar Ben-Gvir teatas, et flotillis osalenud tuleks terroristidena vangi mõista. Flotilli tabanud rünnakute tõttu saatis Itaalia merevägi oma laevi ettevõtmist toetama ning Hispaania merevägi oma laeva juhuks kui kedagi on vaja päästa. Gazale lähenedes Itaalia ja Hispaania alused lahkusid ning Türgi võimud teatasid, et hoiavad olukorral silma peal ning on vajadusel valmis päästeoperatsiooni käivitama. Euroopa Komisjon teatas, et ei poolda abiflotillide korraldamist Gazasse.
Lēdmanes muiža

Lēdmanes muiža (tõlkes "Lēdmane mõis") on küla ("mazciems") Lätis Ogre piirkonna Lēdmane vallas.
Küla asub valla lääneosas. Asula jääb Riiast 71, valla keskusest Lēdmanest 4 ja piirkonna keskusest Ogrest 33 kilomeetri kaugusele. Sinna jääb Lēdmanes muiža bussipeatus.
Lēdmanes muiža on tekkinud endise Lēdmane mõisa keskuse juurde. Kohaliku kaitse all on Lēdmane mõisa hoonetekompleks (sealhulgas Pīļi kõrts, Modere maja ja ait).
Aastatel 2009–2021 jäi asula Lielvārde piirkonda. Aastal 2017 oli külas 39 elanikku.
Shimon Sakaguchi

Shimon Sakaguchi (jaapani 坂口志文, Sakaguchi Shimon; sündinud 19. jaanuaril 1951) on jaapani molekulaarbioloog ja immunoloog, kes uurib immuunsüsteemile olulisi molekulaarseid mehhanisme. 
Ta on professor Ōsaka Ülikooli Immunoloogia Uurimiskeskuses. Doktorikraadi kaitses ta Kyōto Ülikoolis. Ta avastas 1995. aastal senitundmatu immuunrakkude klassi, mida hakati hiljem kutsuma regulatoorseteks T-rakkudeks (Treg-rakkudeks). Oma katsetes tõestas ta, et teatud T-rakkude alampopulatsioon, mida iseloomustas pinnavalgu CD25 olemasolu, suudab immuunvastuseid alla suruda.
2025. aastal pälvis ta koos Mary Brunkow' ja Fred Ramsdelliga Nobeli auhinna meditsiini või füsioloogia vallas.
Sabahattin Ali

Sabahattin Ali (25. veebruar 1907 Eğridere, Osmanite riik – 2. aprill 1948 Kırklareli, Kırklareli provints) oli türgi kirjanik, poeet ja saksa keele õpetaja.
Ta sündis aastal 1907 Eğridere'is, Osmanite riigis (praeguse nime ja haldusjaotuse järgi Ardinos Kǎrdžali piirkonnas Bulgaarias). Ta kasvas üles karjääriohvitseri vaeses peres, kes kolis üle riigi ühest garnisonist teise (tema isa suri varakult), mistõttu poiss vahetas sageli elukohta.
Ta sai hea hariduse, lõpetas Istanbuli õpetajakoolituse kolledži ja temast sai õpetaja Yozgati linnas. Aastatel 1928–1930 õppis ta Berliini ülikooli filoloogiateaduskonnas, kuid oli seejärel sunnitud Saksamaalt lahkuma skandaali tõttu, mis oli põhjustatud tülist Saksa natsiüliõpilasega, kes tegi Türgi rahva kohta solvavaid märkusi.
Kaks aastat, mille ta veetis Saksamaa pealinnas, laiendasid oluliselt tema teadmisi ja tutvustasid talle Euroopa kirjandust, Ivan Turgenev, Maksim Gorki, Edgar Allan Poe, Guy de Maupassant, Heinrich von Kleist, Knut Hamsun, E. T. A. Hoffmann ja Thomas Mann ülid vaid mõned teda mõjutanud autoritest.
Vaalapüük Islandil

Vaalajaht Islandil algas juba 12. sajandil, kui vaalu püüti odadega. Selline jaht jätkus vähesel määral kuni 19. sajandi lõpuni, kui teised riigid hakkasid kasutama kaasaegseid meetodeid kaubanduslikuks vaalapüügiks. Tänapäeval on Island üks väheseid riike, kes ametlikult ei nõustu Rahvusvahelise Vaalapüügikomisjoni 1986. aastal kehtestatud vaalapüügikeeluga.
Kelmsaar

Kelmsaar on eesti perekonnanimi. Seda perekonnanime on nimede eestistamise puhul uueks perekonnanimeks määratud aastail 1935–1937 Rapla vallas Harjumaal kolmel korral isikuile, kelle senine perekonnanimi oli Kelmser. 2025. aasta 1. jaanuari seisuga on perekonnanimi Kelmsaar Eestis alla viiel mehel ja alla viiel naisel. Vallo Kelmsaar (sündinud 1960) on eesti raadioajakirjanik.
Türgi välisministeerium

Välisministeerium (türgi keeles "Dışişleri Bakanlığı") on Türgi Vabariigi välissuhete eest vastutav ministeerium. Välisministeerium korraldab Türgi diplomaatiliste esinduste eest, aitab Türgi kodanikke välisriikides ja edendab türgi kultuuri. Ministeerium rakendab Türgi välispoliitikat kooskõlas Türgi riiklike huvidega. Lisaks muule tegelevad välisministeeriumi ametnikud rahvusvaheliste lepingute läbirääkimise ning Türgi esindamisega ÜRO-s. Türgi välisministeerium asutati 2. mail 1920.
Välisministeerium asub pealinnas Ankaras. Türgil on 2021. aasta seisuga 235 diplomaatilist esindust üle maailma.
Juhan Sirk

Juhan-Julius Sirk (ka Johann Julius Sirk; 7. august 1879 Aru, Nõo kihelkond – 25. juuni 1965 Võru) oli Võru kooliõpetaja, haridustegelane ja sõjaväelane.
Ta oli Võru Poeglaste Algkooli juhataja, hiljem ka Võru Tööstuskooli õpetaja. Ta oli Võru Kaitseliidu üks eesvedajatest, Vabadussõja ajal Võru maleva ülema abi.
Ta oli vabadusristi kavaler, omas I liigi 3. järku.
Lõuna-Aafrika Vabariigi president

Lõuna-Aafrika Vabariigi president on Lõuna-Aafrika Vabariigi riigipea ja valitsusjuht. President juhib täidesaatvat võimu ning on Lõuna-Aafrika Vabariigi sõjaväe ülemjuhataja. Enne aastat 1994 täitis sarnaseid funktsioone riigipresident.
Presidendi valib parlamendi alamkoda Rahvuskogu ehk eeldatavasti on president ühtlasi riigi suurima erakonna juht. Pärast esimesi mitmerassilisi valimisi aastal 1994 on president olnud alati Aafrika Rahvuskongressist. Põhiseaduse järgi saab president olla ametis kuni kaks 5-aastast ametiaega.
Ajutise põhiseaduse ajal aastatel 1994–1996 oli ametis rahvusliku ühtsuse valitsus, millesse kuulus asepresidendina parlamendi suurima opositsioonierakonna juht. Lisaks Thabo Mbekile oli asepresident ka viimane apartheidiaegne riigipresident Frederik Willem de Klerk, kes oli parlamendi suurima opositsioonierakonna Rahvuspartei juht.
President peab valituks saamiseks kuuluma parlamenti. Valituks saades astub president parlamendist oma ametiajaks tagasi. Presidenti saab ametist eemaldada umbusaldushääletusega või tagandamisjuurdlusega.
Esimene president uue põhiseaduse alusel oli Nelson Mandela (1994–1999). Alates aastast 2018 on Lõuna-Aafrika Vabariigi president Cyril Ramaphosa.
Donald Trumpi Gaza sektori ettepanek 2025. aasta septembris

"Mitte segi ajada 2020. aasta Trumpi Iisraeli-Palestiina plaani ega Donald Trumpi Gaza sektori ettepanekuga 2025. aasta veebruaris."
Donald Trumpi Gaza sektori ettepanek 2025. aasta septembris on plaan, millest Ameerika Ühendriikide president Donald Trump teatas 29. septembril 2025 Valges Majas pressikonverentsil koos Iisraeli peaministri Benjamin Netanyahuga. Plaan peaks lahendama 2023. aasta alguses alanud Gaza sõja ja Lähis-Ida kriisi laiemalt. See erineb tema varasemast ettepanekust. Ettepanek koosneb 20-st punktist ning peaks saavutama relvarahu, Iisraeli pantvangide vabastamise, Hamasi relvade maha panemise ja Gaza sektori üleminekuvalitsuse moodustamise. Trump andis Hamasile aega ettepanekuga nõustumiseks 5. oktoobrini.
Hamas hõivas Gaza aastal 2007 ning pärast seda kasvasid kokkupõrked Iisraeliga relvakonfliktiks, mis päädis 2023. aastal 7. oktoobri rünnakutega, millele Iisrael vastas sissetungiga Gazasse. Katsed relvarahu sõlmida luhtusid 2023. aasta lõpus ja 2025. aasta alguses. Märtsis 2025 asus Iisrael üllatusrünnakule. Trumpi plaanis oli kohene relvarahu, pantvangide naasmine, vangide vahetus, Gaza demilitariseerimine, rahvusvahelise rahuvalvejõu saatmine, Palestiina tehnokraatide üleminekuvalitsuse tekitamine, laiaulatuslik taastetöö ja tingimuslik teekonna jätk Palestiina omariikluse poole.
Plaani tervitasid paljud maailma riigid, nagu Prantsusmaa, Saksamaa, Venemaa, Hispaania, Araabia Ühendemiraadid, Egiptus, Türgi, Katar, Jordaania, Indoneesia, Pakistan ja Suurbritannia. Enne Trumpi sõnavõttu oli Hamasi kõrge ametnik sõnanud, et terroriorganisatsioon keeldub demilitariseerimisklauslitest.
3. oktoobril teatas Hamas, et on nõus pantvangid vabastama ja andma Gaza sektori haldamise üle Palestiina tehnokraatidele, kuid keeldus relvi maha panema ega võimust Gazas täielikult loobuma.
RGD-5

RGD-5 on Nõukogude Liidu käsigranaat. See töötati välja 1950. aastate alguses.
Hyundai Excel

"Mitte segi ajada Hyundai Exteriga."
Hyundai Excel (korea keeles 현대 엑셀; ka Hyundai Pony, Hyundai Pony Excel, Hyundai Presto, Mitsubishi Precis, Hyundai X2 ja Hyundai XL) on sõiduautomudel, mida tootis aastatel 1985–1999 Lõuna-Korea autotootja Hyundai Motor Company. See oli Hyundai esimene esiveoline mudel. Exceli eelkäija oli tagaveoline Hyundai Pony.
Pedesaar

Pedesaar on eesti perekonnanimi. Seda perekonnanime on pandud Soosaare mõisavallas Kolga-Jaani kihelkonnas Viljandimaal. 1. jaanuaril 2025 sellise perekonnanimega inimesi Eestis ei ela või on neid vähem kui 5.
Phlebia livida

Phlebia livida on klassi "Agaricomycetes" torikulaadsete seltsi kuuluv seen.
Seen kasvab enamasti kuuskede lamatüvedel.
Vektor R4

Vektor R4 on Lõuna-Aafrika Vabariigi ründevintpüss. See kasutab moona 5.56×45mm NATO.
Cose della vita

"Cose della vita" (itaalia keelest "Elu asjad") on itaalia laulja ja laulukirjutaja Eros Ramazzotti 1993. aasta laul. See oli tema viiendal albumil "Tutte storie". Singel jõudis Belgia edetabeli esikohale ning esikümnesse Islandil, Hispaanias ja Šveitsis. Laulu muusikavideo lavastas Ameerika Ühendriikide režissöör Spike Lee.
"Cose della vita" tegi rahvusvahelise tagasituleku, kui 1997. aastal avaldati itaalia-inglise kakskeelne versioon, mida Ramazzotti esitab koos Ameerika Ühendriikide lauljatari Tina Turneriga. Laul kuulus 1997. aastal ilmunud Ramazzotti parimate hittide kogusse "Eros".
Partei (perekonnanimi)

Partei on perekonnanimi.
Eestis on Partei antud eesnimeks Väike-Kareda mõisavallas Peetri kihelkonnas Järvamaal. Nimede eestistamise puhul määrati Partei-nimelistele isikutele uueks perekonnanimeks Kaare (1937. aastal Koigi vallas). 1. jaanuaril 2025 sellise perekonnanimega inimesi Eestis ei ela või on neid vähem kui 5.
Smith &amp; Wesson Model 686

Smith &amp; Wesson Model 686 on Ameerika Ühendriikide revolver. See on kuue- või seitsmelasuline ja kahetoimeline, relva toodab aastast 1981 padrunile .357 Magnum või .38 Special Smith &amp; Wesson. M686 on Smith &amp; Wesson Model 586 roostevabast terasest versioon.
Model 686-l on Smith &amp; Wessoni keskmise suurusega L-raam. Kaheksakümnendatel valmistas Smith &amp; Wesson terve rea .357 Magnum L-raamiga revolvrimudeleid (M581, M586, M681, M686).
Oireachtas

Oireachtas, ametlikult ka Oireachtas Éireann, on Iirimaa kahekojaline parlament. Oireachtas koosneb Iirimaa presidendist ning kahest kojast (iiri keeles: "Tithe an Oireachtais"): esindajatekodast Dáil Éireann ja senatist Seanad Éireann. 
Iirimaal peab eelnõu seaduseks saamiseks selle esmalt heaks kiitma nii Dáil kui ka enamasti Seanad. Dáil võib Seanadi keeldumisest mööda minna. Pärast heakskiitu parlamendis peab selle allkirjastama president. Juhul kui tegemist on põhiseaduse muutmisega, peab eelnõu enne presidendile esitamist kinnitama ka rahvahääletus. Tavapäraselt on president kohustatud allkirjastama kõik Oireachtase kojad läbinud seadused, kuid tal on õigus suunata eelnõu ülemkohtusse, et kontrollida selle vastavust põhiseadusele. Seanadi volitused on sisuliselt piiratud vaid seadusandluse edasilükkamisega, mitte selle vetostamisega, mistõttu otse rahva poolt valitav Dáil on kahest kojast mõjuvõimsam.
Oireachtase kojad kogunevad Leinster House'is Dublinis.
Tartu Geograafia Selts

Tartu Geograafia Selts (Dorpater Geographische Gesellschaft) oli aastail 1881–1889 Tartus tegutsenud teaduslik ühing.
Selts asutati Ferdinand Mühlau algatusel 21. märtsil/3. aprillil 1881 ja ta koosnes peamiselt Tartu ülikooli professoritest. Liikmed olid Ferdinand Mühlau, Richard Hausmann, Georg Loeschcke, Constantin Grewingk, Edmund Russow, Peter Carl Ludwig Schwarz, Arthur von Oettingen, Emil Rosenberg, Georg von Oettingen, Eduard von Wahl, Carl von Ditmar (mag. geogr., Käru mõisnik). Seltsil oli üks auliige, Alexander von Bunge. 
Selts pidas kordamööda oma liikmete kodudes külaliste osavõtul 43 ettekandekoosolekut, mille kohta peeti protokolliraamatut ettekande pidaja omakäelise autoreferaadiga.
Selts ei olnud kunagi ametlikult registreeritud, tal polnud juhatust ega eelarvet. Seltsi tegevus lõppes arvatavasti ülikooli venestamise tõttu. Endel Varep: "Ilmselt ei soovinud seltsi ümber koondunud teadlased luua ning arendada kontakte geograafilise uurimise tähtsa keskuse – Vene Geograafia Seltsiga, mille filiaalid olid sel ajal juba olemas Vene impeeriumi paljudes osades."
EA Sports

EA Sports on Electronic Artsi spordimängude bränd. Brändi all ilmuvad näiteks NHL-, Madden-, NBA- ja FIFA-mänguseeriad. EA Sportsi varasem moto oli "If it's in the game, it's in the game", kuid see muudeti hiljem "It's in the game"-ks, mille hääleks EA Sportsi introvideos on Andrew Anthony.
2011. aastal nimetas Forbes EA Sportsi oma nimekirjas kaheksandaks väärtuslikumaks spordibrändiks, mille väärtus oli 625 miljonit dollarit.
Claire Corlett

Claire Margaret Corlett Brown (neiupõlvenimega Claire Margeret Corlett; sündinud 9. juulil 1999 Vancouveris) on Kanada näitleja.
Stepi-händpart

Stepi-händpart ("Oxyura leucocephala") on ohustatud partlaste sugukonda kuuluv linnuliik, kelle maailmapopulatsioon on hinnanguliselt umbes 10 000 isendit. Suurim Euroopa asurkond, ligi 2500 lindu, elab Hispaanias, kus liik on tänu kaitsemeetmetele taastunud peaaegu väljasuremisest 1970. aastatel.
Ohustatus ja peamised ohud.
Liigi suurim oht on hübridiseerumine sisse toodud valgepõsk-händpardiga ("Oxyura jamaicensis"), mida toodi 1940. aastatel Suurbritanniasse. Valgepõsk-händpart levis loodusesse ja hakkas ristuma stepi-händpartide populatsioonidega Euroopas. Selline hübridiseerumine ohustab liigi geneetilist puhtust ning võib viia selle kadumiseni eraldiseisva liigina.
Lisaks on stepi-händparti ohustanud elupaikade kadumine, märgalade kuivendamine ja saastumine, mis vähendavad pesitsus- ja toitumispaiku.
Kaitsemeetmed.
Hübridiseerumise vältimiseks alustati 2005. aastal Suurbritannias rudipardi hävitusprogrammi. Kuigi see oli vastuoluline, vähendas programm Euroopa rudipardi populatsiooni umbes 6000-lt isendilt 100-le 2016. aastaks. Hispaanias ja Põhja-Aafrikas on liik nüüd tänu kaitse- ja taastamistöödele stabiliseerunud, kuid vajab jätkuvat kaitset.
Rahvusvaheline kaitse.
Stepi-händpart on kantud AEWA (Aafrika-Euraasia rändveelindude kaitse kokkuleppe) nimekirja ning Rahvusvaheline Looduskaitseliit (IUCN) on liigile määranud ohustatuse kategooria "Endangered" ehk ohustatud.
Gaza sõja pantvangikriis

Gaza sõja pantvangikriis on pantvangikriis, mis algas 7. oktoobril 2023, kui Hamas tungis Iisraeli ning röövis koos teiste Palestiina relvarühmitustega 251 inimest. Pantvangid, kelle seas oli ka lapsi, naisi ja vanureid, viidi Iisraelist Gaza sektorisse. Pea pooled vangidest olid kas välismaalased või topeltkodakondlased ning nende seas oli ka Negevi beduiine. Pantvangid viidi ilmselt üle Gaza sektori laiali. Oktoobris 2024 hindas Agence France-Presse, et Gazas oli elus 53 vangistatud tsiviilisikut ja 11 vangistatud sõjaväelast.
31. augustiks 2025 oli vabanenud 148 pantvangi: 105 vabastas Hamas 2023. aasta relvarahu raames, 5 vabastas Hamas väljaspool ametlikke leppeid, 8 vabastas Iisraeli sõjavägi ning 30 vabastas Hamas 2025. aasta relvarahu raames. Hamas saatis Iisraelile 58 pantvangi surnukehad, 3 pantvangil õnnestus põgeneda, kuid Iisraeli sõdurid tapsid nad eksikombel, 47 surnukeha sai Iisrael kätte sõjaväeoperatsioonide käigus ning 8 saadeti tagasi 2025. aasta relvarahu raames. Iisraeli andmetel hukkus 75 vangi kas 7. oktoobril või hiljem vangis olles. Oktoobris 2025 oli Gazas pantvangis veel 48 inimest, kellest 47 sattus vangi 7. oktoobril 2025 ning 1 juba varem. Iisrael usub, et üle poole neist on surnud.
Pantvangide päästmine on Iisraeli jaoks Gaza sõja põhieesmärk. Riigi poliitikas on pikalt tekitanud vastuolusid küsimus, kas see peaks nii olema.
Gaza sõja alguses pakkus Hamas Iisraelile, et võib kõik pantvangid vabastada kui Iisrael vabastab kõik Palestiina vangid. Oktoobris 2023 oli Iisraeli vanglates 5200 palestiinlast (sh 170 alaealist). Hamasi-Iisraeli läbirääkimistes on osalenud paljud riigid, mitmel korral on kõnelusi vahendanud Katar.
22. novembril 2023 leppisid Hamas ja Iisrael kokku 4-päevases relvarahus ning vangide vahetuses: Hamas pidi vabastama ligi 50 pantvangi ning Iisrael 150 palestiinlasest vangi. Novembri lõpuks vabastas Hamas 105 pantvangi: 81 Iisraeli, 23 Tai ja 1 Filipiinide kodaniku. Veebruaris 2024 päästis Iisraeli sõjavägi 2 Argentina-Iisraeli vangi. Septembris 2024 teatas Hamas, et plaanib edaspidi hukata kõik pantvangid, keda Iisrael jõuga päästa üritab. Jaanuaris 2025 jõudsid pooled uuele kokkuleppele, Hamas vabastas 98-st pantvangist 33, sh imikud, lapsed, naised, vanad mehed ja noored mehed, kellel oli tervisega probleeme. Vastutasuks vabastas Iisrael üle 1000 palestiinlasest vangi.